 SERIKALI imesema haitazuia uingizaji wa samaki na mayai ya bei nafuu, licha ya kuwepo malalamiko kutoka kwa wafugaji na wavuvi nchini humo.Waziri wa Viwanda na Biashara, Peter Munya alisema wizara haitalazimisha kuzuia uingizaji wa bidhaa hizo, lakini watadhibiti biashara ya bidhaa hizo ambazo zimefurika katika soko la ndani.Wafugaji wa kuku walilalamika kukosa masoko ya bidhaa zao kutokana na kuingizwa kwa wingi mayai ya bei nafuu kutoka nchi jirani, hususan Uganda, huku wavuvi wakilalamikia samaki kutoka China.Munya alisema Kenya imesaini mikataba mbalimbali ya kimataifa katika kufungua mipaka yake kwa ajili ya kufanya biashara ya bidhaa za nchi mbalimbali. “Tunafahamu malalamiko ya wafugaji wa kuku na wavuvi kuhusu uingizwaji wa bidhaa hizo, lakini tunachoweza kufanya kwa sasa ni kuhakikisha bidhaa hizo zinaingizwa kwa kukidhi viwango vya ubora,” alisema.